11.5.2023
FI
Euroopan unionin virallinen lehti
C 167/101 Torstai 24. marraskuuta 2022
M. ottaa huomioon, että Qatarin rikoslain 285 pykälän nojalla avioliiton ulkopuolisista sukupuolisuhteista, myös samaa sukupuolta olevien suhteista, voidaan määrätä jopa seitsemän vuoden vankeusrangaistus; ottaa huomioon, että hlbtiq +-henkilöiden mielivaltaiset pidätykset tiettävästi perustuvat yhteisön suojelusta vuonna 2002 annettuun lakiin nro 17, joka Human Rights Watchin mukaan mahdollistaa jopa kuuden kuukauden pituisen tutkintavankeuden ilman syytettä tai oikeudenkäyntiä, jos on olemassa perusteltuja syitä uskoa, että vastaaja on saattanut syyllistyä rikokseen, mukaan lukien ”julkisen moraalin loukkaaminen”, mikä johtaa usein väkivaltaan hlbtiq-henkilöitä kohtaan; ottaa huomioon, että Qatarin FIFAn maailmanmestaruuskisojen lähettiläs esitti julkisesti homofobisen lausunnon; ottaa huomioon, että seitsemän jalkapalloliittoa, myös eurooppalaisia liittoja, on päättänyt, että niiden pelaajat voivat käyttää OneLove-sateenkaarinauhaa; ottaa huomioon, että FIFA päätti kuitenkin, että pelaajille voidaan antaa keltainen kortti tai heidät voidaan poistaa pelistä käsivarsinauhan käyttämisestä, koska sen katsotaan olevan poliittinen kannanotto;
N. ottaa huomioon, että FIFA allekirjoitti vuonna 2016 yritystoimintaa ja ihmisoikeuksia koskevat YK:n ohjaavat periaatteet, joiden mukaan FIFAn on pidättäydyttävä puuttumasta ihmisoikeuksiin ja korjattava toimintansa kielteisiä vaikutuksia ihmisoikeuksien alalla;
O. ottaa huomioon, että EU:lla on paljon saavutettavanaan vahvemmasta ja strategisemmasta kumppanuudesta Persianlahden yhteistyöneuvoston ja sen jäsenvaltioiden, myös Qatarin, kanssa tänä aikana, jona sääntöpohjaiseen kansainväliseen järjestykseen kohdistuu epävarmuutta ja merkittäviä haasteita sekä Euroopassa että Persianlahden alueella ja jona maailma joutuu kohtaamaan Venäjän Ukrainaan kohdistaman hyökkäyksen ja covid-19-pandemian seuraukset ja ottamaan huomioon vihreän ja digitaalisen siirtymän kiireellisen välttämättömyyden; ottaa huomioon, että Qatarin ja Saudi-Arabian, Yhdistyneiden arabiemiirikuntien, Bahrainin ja Egyptin väliset diplomaattisuhteet palautettiin vuonna 2021;
P. ottaa huomioon, että vuonna 2018 allekirjoitettu EU:n ja Qatarin yhteistyöjärjestely tarjoaa puitteet poliittisille ja alakohtaisille neuvotteluille yhteistä etua koskevilla aloilla; ottaa huomioon, että Qatar on EU:n tärkeä kumppani ja että niiden suhteet ulottuvat monille tärkeille aloille; ottaa huomioon, että Qatarilla on keskeinen rooli Euroopan energiaturvallisuusstrategian täytäntöönpanossa; ottaa huomioon, että EU:n ja Qatarin välinen yhteistyö on lisääntynyt merkittävästi, minkä vuoksi Dohassa avattiin EU:n edustusto vuonna 2022; ottaa huomioon, että Qatar tuki helmikuussa 2022 annettua YK:n yleiskokouksen päätöslauselmaa, jossa Venäjää kehotettiin vetäytymään Ukrainasta, ja äänesti sellaisten päätöslauselmien puolesta, joissa tuomitaan Venäjän hyökkäys Ukrainaan;
Q. ottaa huomioon, että neljäs EU–Qatar-ihmisoikeusvuoropuhelu järjestettiin 12. syyskuuta 2022; ottaa huomioon, että ihmisoikeusvuoropuhelu on ratkaiseva hetki sitoutua ihmisoikeuksien edistämiseen;
1. pitää valitettavana tuhansien siirtotyöläisten kuolemaa ja työntekijöiden haavoittumista MM-kisojen valmistelun aikana; ilmaisee surunvalittelunsa näiden työntekijöiden perheille ja vaatii vastuuvelvollisuutta;
2. kehottaa Qataria panemaan täysimääräisesti täytäntöön työntekijöiden oikeuksia suojelevan uuden lainsäädäntönsä ja purkamaan kafala-sponsorointijärjestelmän jäljellä olevat osat, kuten työntekijöiden pakenemisesta rankaisemisen;
3. korostaa, että EU on sitoutunut tukemaan ihmisoikeuksia suhteissaan Qatariin, mukaan lukien jalkapallon MM-kisojen yhteydessä esiin tuodut kysymykset; on huolissaan tiedoista, joiden mukaan sadat tuhannet siirtotyöläiset joutuvat edelleen kärsimään syrjivistä laeista ja käytännöistä Qatarissa; pitää valitettavana avoimuuden ja vastuullisen riskinarvioinnin selkeää puutetta, joka luonnehtii FIFAn maailmanmestaruuskilpailujen myöntämistä Qatarille vuonna 2010; muistuttaa pitkäaikaisesta näkemyksestään, jonka mukaan korruptio FIFAssa on räikeää, systeemistä ja syvään juurtunutta, ja katsoo edelleen, että järjestö on vahingoittanut vakavasti maailmanlaajuisen jalkapalloilun julkisuuskuvaa ja eheyttä, vaikka sitä on yritetty uudistaa esimerkiksi ottamalla käyttöön ihmisoikeusvaatimuksia;
4. kehottaa viranomaisia ja urheiluliittoja ja -järjestöjä kunnioittamaan yleismaailmallisia arvoja eli ihmisoikeuksia, demokratiaa ja oikeusvaltioperiaatetta valitessaan suurten urheilutapahtumien järjestäjiä ja sponsoreita; pyytää laatimaan tätä varten selkeät kriteerit ja peruskirjan, jossa on vahvat arvot; kehottaa kiinnittämään ennen tällaisten suurten urheilutapahtumien järjestämistä erityistä huomiota työntekijöiden oikeuksien suojeluun, tasa-arvoon ja syrjimättömyyteen sekä laatimaan riippumattomia ja uskottavia ympäristövaikutusten arviointeja;